b'\n_START_ARTICLE_\n\xc5\xbdiv\xc4\x8dni prena\xc5\xa1alec\n_START_SECTION_\nMehanizem delovanja\n_START_PARAGRAPH_\nZa \xc5\xbeiv\xc4\x8dne prena\xc5\xa1alce je zna\xc4\x8dilna endogena sinteza, kar pomeni, da se izgrajujejo v telesu, obi\xc4\x8dajno v presinapti\xc4\x8dnem nevronu. Znotraj celic se molekule nevrotransmiterja navadno skladi\xc5\xa1\xc4\x8dijo v me\xc5\xa1i\xc4\x8dkih (veziklih). Ko akcijski potencial dose\xc5\xbee sinapso, hipna depolarizacija povzro\xc4\x8di odprtje Ca-kanal\xc4\x8dkov. Kalcij, ki prodre v citoplazmo, povzro\xc4\x8di potovanje me\xc5\xa1i\xc4\x8dkov z \xc5\xbeiv\xc4\x8dnim prena\xc5\xa1alcem proti celi\xc4\x8dni membrani, nato se z njo zlije in molekule prena\xc5\xa1alca se iz me\xc5\xa1i\xc4\x8dka sprostijo v sinapti\xc4\x8dno \xc5\xa1pranjo s pomo\xc4\x8djo eksocitoze._NEWLINE_Prena\xc5\xa1alec nato difundira po sinapti\xc4\x8dni \xc5\xa1pranji in se ve\xc5\xbee na receptorje, ki se nahajajo na postsinapti\xc4\x8dnem nevronu. Receptorje sicer delimo na ionotropne in metabotropne. Ionotropni receptorji so hkrati tudi ionski kanali, ki se odpro po vezavi dolo\xc4\x8denega \xc5\xbeiv\xc4\x8dnega prena\xc5\xa1alca. Metabotropni receptorji so sklopljeni z G-proteinom; po vezavi molekule prena\xc5\xa1alca G-protein oddifundira ter povzro\xc4\x8di bodisi odpiranje ionskih kanalov bodisi sintezo sekundarnega prena\xc5\xa1alca._NEWLINE_Nevroaktivni peptidi se sintetizirajo v telesu nevrona in se kasneje prenesejo po aksonu do sinapse.\n_START_SECTION_\nPostsinapti\xc4\x8dni u\xc4\x8dinek\n_START_PARAGRAPH_\nBiolo\xc5\xa1ki u\xc4\x8dinek \xc5\xbeiv\xc4\x8dnega prena\xc5\xa1alca temelji na vezavi na receptor. Na primer, GABA se lahko ve\xc5\xbee bodisi na GABA-A ali GABA-B receptorje, prvi so hitri inhibitorni receptorji, drugi pa po\xc4\x8dasni. Nekateri prena\xc5\xa1alci izkazujejo ali inhibitatorni ali ekscitatorni u\xc4\x8dinek, odvisno od receptorja, na katerega se ve\xc5\xbeejo._NEWLINE_\xc4\x8ce prena\xc5\xa1alec deluje ekscitatorno, potem pospe\xc5\xa1i iniciacijo \xc5\xbeiv\xc4\x8dnega impulza v postsinapti\xc4\x8dnem nevronu, \xc4\x8de pa deluje inhibitorno, pa zavira nastanek impulza z zni\xc5\xbeanjem lokalne napetosti na membrani. V osrednjem \xc5\xbeiv\xc4\x8devju je spro\xc5\xbeitev akcijskega potenciala rezultat se\xc5\xa1tevka ve\xc4\x8d sinaps._NEWLINE_\xc5\xa0tevilni \xc5\xbeiv\xc4\x8dni prena\xc5\xa1alci se iz sinapti\xc4\x8dne \xc5\xa1pranje odstranjujejo s pomo\xc4\x8djo privzema. V tem primeru se znova absorbirajo s prena\xc5\xa1alnimi beljakovinami v presinapti\xc4\x8dni nevron. Drug mehanizem za odstranitev prena\xc5\xa1alca je encimska razgradnja. Na primer, acetilholin se razgrajuje s pomo\xc4\x8djo encima acetilholinesteraze.\n_START_SECTION_\nRazvrstitev\n_START_PARAGRAPH_\nGlede na kemi\xc4\x8dno strukturo razvrstimo \xc5\xbeiv\xc4\x8dne prena\xc5\xa1alce v ve\xc4\x8d razredov:'